b'\n_START_ARTICLE_\n\xc3\x8dmproksen rotko\n_START_SECTION_\nMaantiede\n_START_PARAGRAPH_\n\xc3\x8dmproksen rotko sijaitsee Kreetan etel\xc3\xa4rannikon tuntumassa Ch\xc3\xb3ra Sfak\xc3\xadonin kyl\xc3\xa4n it\xc3\xa4puolella. Rotkon pohjoisp\xc3\xa4\xc3\xa4ss\xc3\xa4 Ask\xc3\xbdfoun yl\xc3\xa4tasangolla noin 780 metrin korkeudella merenpinnasta sijaitsee \xc3\x8dmproksen kyl\xc3\xa4 ja etel\xc3\xa4p\xc3\xa4\xc3\xa4ss\xc3\xa4 l\xc3\xa4hell\xc3\xa4 rannikkoa Komit\xc3\xa1deksen kyl\xc3\xa4._NEWLINE_Rotko on syntynyt, kun virtaava vesi on kovertanut uomiaan jyrkk\xc3\xa4rinteisten ja korkeiden vuorten kalkkikiveen. Rotkon sein\xc3\xa4m\xc3\xa4t ovat paikoin 300 metri\xc3\xa4 korkeita ja niiss\xc3\xa4 on suuria luolia. Rotkon leve\xc3\xa4mpi pohjoisosa tunnetaan nimell\xc3\xa4 Porof\xc3\xa1rango. Kapeimmillaan Sten\xc3\xa1da-nimell\xc3\xa4 tunnetussa kohdassa rotkon leveys on vain 1,6 metri\xc3\xa4. \xc3\x8dmproksen rotkon rinteill\xc3\xa4 kasvaa harvinaisia kasveja. Rotkon linnustoon kuuluu esimerkiksi valkop\xc3\xa4\xc3\xa4merikotkia.\n_START_SECTION_\nHistoria\n_START_PARAGRAPH_\n\xc3\x8dmproksen rotko oli ainoa kulkureitti Kreetan pohjoisosista etel\xc3\xa4rannikon Ch\xc3\xb3ra Sfak\xc3\xadonin kyl\xc3\xa4\xc3\xa4n siihen asti, kun tie sinne valmistui. Sfaki\xc3\xa1n alue s\xc3\xa4\xc3\xa4styi osmanien hallinnolta, sill\xc3\xa4 \xc3\x8dmproksen rotko oli helppo vartioitava. Rotkossa k\xc3\xa4ytiin useita taisteluita osmanien ja kreikkalaisten v\xc3\xa4lill\xc3\xa4, erityisesti vuonna 1821 sek\xc3\xa4 1867, jolloin Mustafa Pasha k\xc3\xa4vi Sfaki\xc3\xa1ssa kostoretkell\xc3\xa4 viimeisen\xc3\xa4 valloittajana. Kulkureittien puuttuessa Sfaki\xc3\xa1ssa toimittiin melko itsen\xc3\xa4isesti._NEWLINE_Vuonna 1941 rotko oli liittoutuneiden joukkojen t\xc3\xa4rkein evakuointireitti pois saarelta sen j\xc3\xa4lkeen, kun n\xc3\xa4m\xc3\xa4 h\xc3\xa4visiv\xc3\xa4t Kreetan taistelun saksalaisille. Rotkon l\xc3\xa4pi kulki tuolloin noin 20\xc2\xa0000 sotilasta, jotka laivattiin Ch\xc3\xb3ra Sfak\xc3\xadonista edelleen Egyptiin.\n_START_SECTION_\nVaellusreitti\n_START_PARAGRAPH_\n\xc3\x8dmproksen rotko on suosittu vaellusreitti. Kreetan rotkoista se on kolmanneksi suosituin l\xc3\xa4heisen Samari\xc3\xa1n rotkon sek\xc3\xa4 Ag\xc3\xada Eir\xc3\xadnin rotkon j\xc3\xa4lkeen. Samari\xc3\xa1n rotkoon verrattuna \xc3\x8dmprosin rotko on pienempi, helppokulkuisempi ja rauhallisempi. Vaelluksen kokonaispituus on noin kahdeksan kilometri\xc3\xa4 ja sen aikana laskeudutaan noin 600 metri\xc3\xa4 alasp\xc3\xa4in. Rotko on avoin l\xc3\xa4pi vuoden, p\xc3\xa4in vastoin kuin Samari\xc3\xa1n rotko. Paras aika vaellukselle on usein kev\xc3\xa4t, jolloin rotkon kasvillisuus on kukkeimmillaan. Vaellus rotkon l\xc3\xa4pi kest\xc3\xa4\xc3\xa4 noin 2\xe2\x80\x933 tuntia. Yleisin l\xc3\xa4ht\xc3\xb6paikka vaellukselle on \xc3\x8dmproksen kyl\xc3\xa4 rotkon pohjoisp\xc3\xa4\xc3\xa4ss\xc3\xa4. Sielt\xc3\xa4 vaelletaan rotkon etel\xc3\xa4p\xc3\xa4\xc3\xa4h\xc3\xa4n Komit\xc3\xa1dekseen, josta voi jatkaa edelleen Ch\xc3\xb3ra Sfak\xc3\xadoniin. Vaelluksen voi suorittaa my\xc3\xb6s toisin p\xc3\xa4in Komit\xc3\xa1deksesta \xc3\x8dmprokseen. Rotkoon on pieni p\xc3\xa4\xc3\xa4symaksu. \xc3\x8dmprosista ja Ch\xc3\xb3ra Sfak\xc3\xadonista on bussiyhteys Chani\xc3\xa1an.'